Bail hearing of two murder suspects disrupted at the Taung Magistrate's Court
NUUSFLITS NUUSAGENTSKAP 17 November 6 nm
# Sahpra sê die Covid-19-pil sal nie die entstof vervang nie
# Die Departement van Basiese Onderwys verwelkom die tweede fase van die presidensiële indiensnemingsveldtog vir die jeug
# En nog 'n groot gholftoernooi gaan in Suid-Afrika aangebied word
# Die Suid-Afrikaanse Reguleringsowerheid vir Gesondheidsprodukte sê die mondelingse antivirale Covid-19 pil is nie 'n plaasvervanger vir entstowwe nie. Die voorsitter, Helen Rees, sê Paxlovid is aanvullend tot die entstof. Pfizer het gister bekend gemaak hy sal 'n ooreenkoms met die wêreldwye Medisynepatentepoel aangaan en produksie van sy Paxlovid-tablet aan generiese medisynevervaardigers sublisensieer sonder om tantieme te ontvang. Die mondelingse antivirale Covid-19-medikasie sal goedkoper gemaak word in armer lande.
# Nelson Mandelabaai se waarnemende stadsbestuurder, Anele Qaba, het vandag se beplande raadsvergadering tot Maandag uitgestel wanneer die verkose raadslede ingehuldig en 'n speaker, burgemeester, onderburgemeester en hoofsweep gekies sal word. Die Oos-Kaapse LUR vir Samewerkende Regering en Tradisionele Sake, Xolile Nqatha, het die wettigheid van Qaba se verlengde termyn as waarnemende bestuurder bevraagteken omdat die drie maande wat volgens wet toegelaat word, verstryk het. Qaba sê sy termyn is wettig omdat die raad op reses was en nie 'n ander ampsdraer kon aanstel nie.
# Die Departement van Basiese Onderwys verwelkom die duisende jongmense wat gewerf is vir die presidensiële jeug-indiensnemings-veldtog. Die program is in sy tweede fase met meer as 280-duisend jeugdiges wat by skole regoor die land geplaas is. Hulle sal verskeie kurrikulêre en buitemuurse aktiwiteite volg, insluitend Leeskampioene, eCadres en Kinder- en Jeug-sorgwerkers. Die woordvoerder, Terence Khala, sê die kandidate het die betrokke posbeskrywings ontvang en is by mentors geplaas wat leiding, raad en ondersteuning sal verleen:
Speel klankgreep: ENG-Terence
# Die minister van Bosbou, Visserye en die Omgewing, Barbara Creecy, het die Verenigde Koninkryk namens Suid-Afrika gelukgewens met die suksesvolle aanbieding van die COP26-beraad. Sy sê talle ontwikkelde lande het 'n bykomende vier-miljard-rand beloof aan die fonds vir lande wat die minste ontwikkel is. Creecy sê Suid-Afrika se hoofvoorkeure is om koolstofmarkte en 'n versterkte deursigtigheidsraamwerk te vestig. Sy sê dis belangrik om te beklemtoon dat dit ook 'n uitdaging vir die volgende geslag is.
# Gholf: Die Sonskyn-toer sê die plaaslike spel sal 'n hupstoot kry wanneer nog 'n groot internasionale toernooi in die land aangebied word. Die Pecanwood Classic vind volgende jaar in Maart vir die eerste keer in Noordwes plaas. Die geleentheid by die Pecanwood-klub langs die Hartbeespoortdam is goedgekeur deur die Sonskyn-toer en die Europese Toer. Die prysgeld beloop meer as 23-miljoen-rand. Die 156 beroepspelers op die baan sal verdeel word tussen spelers van die twee toernooie by Suid-Afrika se eerste baan wat deur Jack Nicklaus ontwerp is.
# Finansiële aanwysers: Die rand verhandel teen 15-rand-48-sent teen die dollar, 17-rand-52-sent teen die euro en 20-rand-84-sent teen die pond. Bitcoin verhandel teen 59-duisend-701-dollar-2-sent. Die prys van goud is een duisend-866-dollar-12-sent per fynons en die prys van Brent ruolie 81-dollar-77-sent per vat.